তারকেশ্বরী সিনহা

তারকেশ্বরী সিনহা (২৬ ডিসেম্বর ১৯২৬ - ১৪ আগস্ট ২০০৭) ছিলেন বিহারের একজন ভারতীয় রাজনীতিবিদ এবং স্বাধীনতা সংগ্রামী। দেশের প্রথম মহিলা রাজনীতিবিদদের মধ্যে তিনি ভারত ছাড়ো আন্দোলনে সক্রিয় ভূমিকা পালন করেছিলেন। ১৯৫২ সালে ২৬ বছর বয়সে তিনি পাটনা পূর্ব নির্বাচনী এলাকা থেকে প্রথম লোকসভায় নির্বাচিত হন। পরবর্তীকালে, তিনি ১৯৫৭, ১৯৬২ এবং ১৯৬৭ সালে বাঢ় নির্বাচনী এলাকা থেকে পুনরায় লোকসভায় নির্বাচিত হন। ১৯৫৮ থেকে ১৯৬৪ সাল পর্যন্ত প্রধানমন্ত্রী জওহরলাল নেহরুর নেতৃত্বে কেন্দ্রীয় মন্ত্রিসভায় তিনি প্রথম মহিলা উপ-অর্থমন্ত্রী ছিলেন। তিনি জাতিসংঘ এবং টোকিওতে একটি প্রতিনিধিদলের নেতৃত্বও দিয়েছিলেন। সমালোচকদের দ্বারা প্রশংসিত গুলজারের "আন্ধি" চলচ্চিত্রটি আংশিকভাবে ইন্দিরা গান্ধী ছাড়াও তারকেশ্বরী সিনহা দ্বারা অনুপ্রাণিত হয়েছিল।

 প্রাথমিক জীবন 
তারকেশ্বরী নালন্দা জেলার চণ্ডীর কাছে তুলসীগড় গ্রামে এক ভূমিহার পরিবারে জন্মগ্রহণ করেন। তিনি পাটনার বাঁকিপুর গার্লস কলেজের ছাত্রী ছিলেন, যেটি বর্তমানে মগধ মহিলা কলেজ নামে পরিচিত। তিনি অল ইণ্ডিয়া স্টুডেন্টস ফেডারেশন থেকে বিচ্ছিন্ন হওয়া বিহার ছাত্র কংগ্রেসের সভাপতি ছিলেন। তিনি লন্ডন স্কুল অফ ইকোনমিক্স থেকে অর্থনীতিতে এম.এসসি. ডিগ্রি অর্জন করেন। 

তিনি ভারত ছাড়ো আন্দোলনে সক্রিয়ভাবে অংশগ্রহণ করেছিলেন।

 কর্মজীবন 
তারকেশ্বরী বিহারের বাঢ় আসন থেকে নির্বাচনে প্রতিদ্বন্দ্বিতা করেছিলেন। ভারতের স্বাধীনতার পর, ১৯৫২ সালে তিনি ভারতীয় জাতীয় কংগ্রেসের টিকিট পেয়ে পাটনা পূর্ব নির্বাচনী এলাকা থেকে প্রথম সাধারণ পরিষদ নির্বাচনে জয়লাভ করেছিলেন। কংগ্রেসের প্রতিনিধি হয়ে তিনি ১৯৫৭, ১৯৬২ এবং ১৯৬৭ সালে পুনরায় নির্বাচিত হন। 

১৯৫৭ সালের ১৯ নভেম্বর তারকেশ্বরী গেম শো "টু টেল দ্য ট্রুথ"-এ উপস্থিত হয়ে প্যানেলের চার সদস্যের মধ্যে দুজনকে বোকা বানান।YouTube

তিনি মোরারজি দেশাইয়ের ঘনিষ্ঠ বলে বিবেচিত হতেন। লাল বাহাদুর শাস্ত্রীর স্থলাভিষিক্ত হবার জন্য প্রধানমন্ত্রী হিসেবে দেশাই এবং ইন্দিরা গান্ধীর মধ্যে উত্তরাধিকারের লড়াইয়ে তিনি দেশাইয়ের পক্ষে ছিলেন। যখন দেশাই এবং অন্যান্য নেতারা কংগ্রেস থেকে পদত্যাগ করে একটি বিভক্ত দল গঠন করেন, তখন তিনিও এতে যোগ দেন। ১৯৭১ সালের লোকসভা নির্বাচনের সময় ইন্দিরা ঢেউয়ে, তিনি বাঢ় থেকে কংগ্রেস (ও) প্রার্থী হিসেবে দাঁড়িয়ে কংগ্রেস মনোনীত ধর্মবীর সিনহার কাছে হেরে যান। এটি ছিল তাঁর প্রথম নির্বাচনী পরাজয়ের স্বাদ। তিনি পরের বছর বিধানসভা নির্বাচনেও হেরে যান এবং ইন্দিরা গান্ধীর দলে ফিরে আসেন। ১৯৭৭ সালে, তিনি বেগুসরাই থেকে কংগ্রেস প্রার্থী হিসেবে লোকসভা নির্বাচনে প্রতিদ্বন্দ্বিতা করেন এবং জনতা ঢেউয়ে বিহারে কংগ্রেস সম্পূর্ণভাবে পরাজিত হওয়ায় হেরে যান। এই পরাজয়ের পর, তিনি ১৯৭৮ সালের নভেম্বরে সমস্তিপুর থেকে কংগ্রেস প্রার্থী হিসেবে লোকসভার উপনির্বাচনে প্রতিদ্বন্দ্বিতা করেন কিন্তু আবারও হেরে যান। [ তথ্যসূত্র প্রয়োজন ]

অবশেষে, তিনি রাজনীতি থেকে অবসর গ্রহণ করেন এবং সমাজসেবা শুরু করেন।  

 সামাজিক কাজ 
তারকেশ্বরী সিনহা তাঁর ভাই ক্যাপ্টেন গিরিশ নন্দন সিংয়ের স্মরণে তুলসীগড়ে একটি হাসপাতাল স্থাপন করেছিলেন, গিরিশ নতুন দিল্লিতে বিমান দুর্ঘটনায় মারা গিয়েছিলেন। তিনি দ্বিতল হাসপাতাল নির্মাণের জন্য প্রায় ২৫ লক্ষ টাকা (তৎকালীন সময়ে একটি বিরাট অঙ্কের অর্থ) সংগ্রহ করেছিলেন যেখানে চিকিৎসা প্রায় বিনামূল্যে ছিল। তিনি নালন্দার চণ্ডী এবং হারনৌতের সাথে তুলসীগড় গ্রামটিকে সংযুক্ত করার জন্য একটি রাস্তা নির্মাণের উদ্যোগও নিয়েছিলেন। 
 তথ্যসূত্র 

বিষয়শ্রেণী:ভারতীয় জাতীয় কংগ্রেস (সংগঠন) এর রাজনীতিবিদ
বিষয়শ্রেণী:ভারতীয় নারী স্বাধীনতা কর্মী
বিষয়শ্রেণী:বিহারের রাজনীতিতে নারী
বিষয়শ্রেণী:ভারতের কেন্দ্রীয় উপমন্ত্রী
বিষয়শ্রেণী:পাটনার রাজনীতিবিদ
বিষয়শ্রেণী:বিহারের লোকসভা সদস্য
বিষয়শ্রেণী:বিহারের ভারতীয় জাতীয় কংগ্রেসের রাজনীতিবিদ
বিষয়শ্রেণী:চতুর্থ লোকসভার সদস্য
বিষয়শ্রেণী:তৃতীয় লোকসভার সদস্য
বিষয়শ্রেণী:দ্বিতীয় লোকসভার সদস্য
বিষয়শ্রেণী:প্রথম লোকসভার সদস্য
বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:২০০৭-এ মৃত্যু
বিষয়শ্রেণী:১৯২৬-এ জন্ম